**URAD PREDSEDNIKA REPUBLIKE**

**DRŽAVNI ZBOR REPUBLIKE SLOVENIJE**

**DRŽAVNI SVET REPUBLIKE SLOVENIJE**

**USTAVNO SODIŠČE REPUBLIKE SLOVENIJE**

**RAČUNSKO SODIŠČE REPUBLIKE SLOVENIJE**

**VARUH ČLOVEKOVIH PRAVIC REPUBLIKE SLOVENIJE**

**DRŽAVNA REVIZIJSKA KOMISIJA REPUBLIKE SLOVENIJE**

**INFORMACIJSKI POOBLAŠČENEC REPUBLIKE SLOVENIJE**

**KOMISIJA ZA PREPREČEVANJE KORUPCIJE REPUBLIKE SLOVENIJE**

**DRŽAVNA VOLILNA KOMISIJA**

**FISKALNI SVET**

**SODNI SVET**

**ZAGOVORNIK NAČELA ENAKOSTI**

**VRHOVNO SODIŠČE REPUBLIKE SLOVENIJE**

**VRHOVNO DRŽAVNO TOŽILSTVO**

**DRŽAVNO ODVETNIŠTVO**

**OBČINE**

**ZDRUŽENJE OBČIN SLOVENIJE**

**SKUPNOST OBČIN SLOVENIJE**

**ZDRUŽENJE MESTNIH OBČIN SLOVENIJE**

**MINISTRSTVA**

**ORGANI V SESTAVI MINISTRSTEV**

**VLADNE SLUŽBE**

**UPRAVNE ENOTE**

Številka: 1002-1397/2020/13

Datum: 6. 1. 2021

**Zadeva:** **Zakon o interventnih ukrepih za pomoč pri omilitvi posledic drugega vala epidemije COVID-19 (ZIUPOPDVE) – pojasnila za zaposlene v javnem sektorju**

Spoštovani,

v Uradnem listu RS, št. 203/20 je bil dne 30. 12. 2020 objavljen [Zakon o interventnih ukrepih za pomoč pri omilitvi posledic drugega vala epidemije COVID-19 (ZIUPOPDVE)](https://www.uradni-list.si/glasilo-uradni-list-rs/vsebina/2020-01-3772?sop=2020-01-3772). Določbe ZIUPOPDVE so začele veljati naslednji dan po objavi v Uradnem listu RS (133. člen ZIUPOPDVE), torej 31. 12. 2020, pri nekaterih določbah pa je zakon določil drugačno veljavo, kar podrobneje pojasnjujemo v nadaljevanju pojasnila.

Ob upoštevanju določb ZIUPOPDVE je pripravljena tudi dopolnitev Uredbe o enotni metodologiji in obrazcih za obračun in izplačilo plač v javnem sektorju (v nadaljevanju: Uredba o enotni metodologiji). Uredba o enotni metodologiji še ni bila objavljena v Uradnem listu RS, za namen pravilne uporabe ustreznih šifer in poročanja plač v Informacijski sistem za posredovanje in analizo podatkov o plačah, drugih izplačilih in številu zaposlenih v javnem sektorju (ISPAP) pa že na tem mestu pojasnjujemo, katere šifre se uporabijo v konkretnih primerih.

**Sobivanje (8. člen ZIUPOPDVE)**

ZIUPOPDVE je v 8. členu (sprememba 98. člena ZIUOPDVE) razširil pravico do plačila zdravstvenih storitev za sobivanje v zdravstvenem zavodu tudi na starše oseb s statusom invalida po zakonu, ki ureja socialno vključevanje invalidov.

Višina nadomestila plače med začasno zadržanostjo od dela se ne spreminja, nadomestilo se odmerja v enakem odstotku kot nadomestilo med začasno zadržanostjo od dela zaradi nege ožjega družinskega člana. Za uveljavljanje nadomestila zadošča potrdilo izvajalca o sobivanju brez ugotavljanja začasne zadržanosti od dela. Pri izplačilu nadomestila plače se uporabi veljavna **šifra H030** iz Uredbe o enotni metodologiji, ki določa nadomestilo plače v breme ZZZS od 1. delovnega dne v višini 80 odstotkov osnove.

ZIUPOPDVE v 8. členu tudi podrobneje opredeljuje postopek povračila stroškov storitev sobivanja.

# Začasna razporeditev zaradi nujnih delovnih potreb (32. člen ZIUPOPDVE)

ZIUPOPDVE v 32. členu določa, da lahkone glede na 55. člen ZZUOOP, ki ureja začasno razporeditev zaradi nujnih delovnih potreb, izvajalec socialno varstvene storitve institucionalno varstvo, izvajalec krizne namestitve iz tretjega odstavka 49. člena Zakona o socialnem varstvu (Uradni list RS, št. 3/07 – uradno prečiščeno besedilo, 23/07 – popr., 41/07 – popr., 61/10 – ZSVarPre, 62/10 – ZUPJS, 57/12, 39/16, 52/16 – ZPPreb-1, 15/17 – DZ, 29/17, 54/17, 21/18 – ZNOrg, 31/18 – ZOA-A in 28/19; v nadaljnjem besedilu: ZSV) ali izvajalec zdravstvene dejavnosti, ne glede na določbe zakona, ki ureja trg dela, v delu, ki ureja zagotavljanje dela delavcev uporabniku, na podlagi pisnega sklepa, zaposlenega začasno razporedi k izvajalcu v mreži javne zdravstvene službe, izvajalcu v mreži javne službe na področju socialnega varstva institucionalno varstvo ali izvajalcu krizne namestitve iz tretjega odstavka 49. člena ZSV, in sicer v primerih povečanega obsega dela zaradi zagotavljanja ukrepov preprečevanja širjenja in omejevanja okužbe COVID-19.

Zaposleni je upravičen do dodatka zaradi začasne razporeditve v višini **30 odstotkov urne postavke osnovne plače zaposlenega.** Pri izplačilu dodatka zaradi začasne razporeditve se uporabi veljavna **šifra C085** iz Uredbe o enotni metodologiji, pri kateri se upošteva nova višina navedenega dodatka. Pravica do izplačila dodatka v višini 30 odstotkov urne postavke osnovne plače zaposlenega **velja od 31. 12. 2020**.

Zaposlenemu, ki ima v primeru iz devetega odstavka 55. člena ZZUOOP pravico do višje plače, se višja plača določi s sklepom o začasni razporeditvi k drugemu izvajalcu.

Ukrep iz tega člena velja do 31. decembra 2021.

# Dodatek za neposredno delo s pacienti oziroma uporabniki, obolelimi za COVID-19 (33. člen ZIUPOPDVE)

ZIUPOPDVE je v 33. členu razširil krog upravičencev, ki jim pripada dodatek za neposredno delo s pacienti oziroma uporabniki, obolelimi za COVID-19, kot ga je določil 56. člen ZZUOOP. Ne glede na prvi odstavek 56. člena ZZUOOP je do dodatka v višini 30 odstotkov urne postavke osnovne plače zaposlenega, za neposredno delo s pacienti oziroma uporabniki, obolelimi za COVID-19, upravičen zaposleni, ki v sivih in rdečih conah pri izvajalcih socialno varstvenih programov iz 18.s člena ZSV, ki izvajajo nastanitveni program iz 3. člena Pravilnika o sofinanciranju socialnovarstvenih programov (Uradni list RS, št. 70/16 in 34/19), neposredno dela v okolju s COVID-19 pacienti oziroma uporabniki, pri katerih obstaja sum na okužbo s COVID-19 oziroma je ta potrjena. Ukrep velja od 28. novembra 2020 do 30. decembra 2021. Vlada lahko ukrep iz tega člena podaljša s sklepom za obdobje šestih mesecev.

Do dodatka je upravičen tudi zaposleni v mreži javne zdravstvene službe, ki neposredno dela v okolju s COVID-19 pacienti oziroma uporabniki, pri katerih obstaja sum na okužbo s COVID-19 oziroma je ta potrjena, in sicer:

– na oddelkih bolnišnic, kjer se obravnavajo pacienti s sumom na okužbo oziroma potrjeno okužbo s COVID-19,

– pri izvajanju zdravstvene oskrbe na domu pacienta oziroma uporabnika, pri katerem je okužba s COVID-19 potrjena,

– v rdečih conah pri zavodih za vzgojo in izobraževanje otrok in mladostnikov s posebnimi potrebami iz 18. člena Zakona o usmerjanju otrok s posebnimi potrebami (Uradni list RS, št. 58/11, 40/12 – ZUJF in 90/12), če izvajajo neposredne storitve za uporabnike. Ukrep velja od 1. junija 2020 do 31. decembra 2021. Vlada lahko ukrep iz tega člena podaljša s sklepom za obdobje šestih mesecev.

Do dodatka so upravičeni tudi zaposleni na Uradu Republike Slovenije za oskrbo in integracijo migrantov, ki neposredno delajo v okolju s COVID-19 okuženimi prosilci za mednarodno zaščito in vlagatelji namere oziroma pri katerih obstaja sum na okužbo s COVID-19 oziroma je ta potrjena.

Do dodatka iz prvega odstavka 33. člena ZIUPOPDVE za neposredno delo s pacienti oziroma uporabniki, obolelimi za COVID-19, je pod pogoji iz 56. člena ZZUOOP upravičena tudi oseba, ki pri izvajalcu iz prvega odstavka 56. člena ZZUOOP opravlja delo prek zunanjega izvajalca. Zunanji izvajalec je izvajalec, ki ima z izvajalcem iz prvega odstavka tega člena sklenjeno pogodbo o poslovnem sodelovanju. Ukrep velja od 1. junija 2020 do 31. decembra 2021. Vlada lahko ukrep iz tega člena podaljša s sklepom za obdobje šestih mesecev.

V 33. členu ZIUPOPDVE je določeno tudi povračilo sredstev za financiranje dodatka iz proračuna. Način izstavitve zahtevkov in roke izplačil določita minister, pristojen za zdravje oziroma minister, pristojen za socialno varstvo.

Pri izplačilu dodatka za neposredno delo s pacienti oziroma uporabniki, obolelimi za COVID-19, se uporabi veljavna **šifra C086** iz Uredbe o enotni metodologiji.

**Nadomestilo plače zaradi nezmožnosti opravljanja dela zaradi višje sile in odrejene karantene v višini minimalne plače**

Skladno s 34. in 35. členom ZIUPOPDVE ne glede na 57. člen in 59. člen ZZUOOP nadomestilo plače zaradi višje sile zaradi obveznosti varstva, zaradi nezmožnosti prihoda na delo zaradi ustavitve javnega prevoza ali zaprtja mej s sosednjimi državami, ne sme biti nižje od minimalne plače v Republiki Sloveniji. Glede na navedeno so zaposleni v primeru odsotnosti zaradi višje sile upravičeni do nadomestila plače v višini 80 odstotkov osnove iz sedmega odstavka 137. člena ZDR-1. Pri izplačilu nadomestila plače se uporabi veljavna **šifra G091** iz Uredbe o enotni metodologiji. **Nadomestilo plače ne more biti nižje od minimalne plače od 1. decembra 2020 dalje** (132. člen ZIUPOPDVE).

Prav tako nadomestilo plače ne more biti nižje od minimalne plače zaradi odrejene karantene v naslednjih primerih:

* ko se delavec odpravi v državo, ki je na zelenem ali oranžnem seznamu, in je ob povratku ob prehodu meje v Republiki Sloveniji napoten v karanteno na domu zaradi prihoda iz območja z visokim tveganjem za okužbo, in zaradi tega ne more opravljati dela v skladu s sklenjeno pogodbo o zaposlitvi, delodajalec pa zanj ne more organizirati dela na domu,
* ko je delavec v karanteni na domu po stiku ali sumu stika z okuženo osebo in zaradi tega ne more opravljati dela v skladu s sklenjeno pogodbo o zaposlitvi, delodajalec pa zanj ne more organizirati dela, pri čemer do stika ni prišlo med opravljanjem dela za delodajalca.

V teh primerih je zaposleni upravičen do nadomestila plače v višini, kot je določena z zakonom, ki ureja delovna razmerja, za primer začasne nezmožnosti zagotavljanja dela iz poslovnega razloga, torej v višini 80 odstotkov osnove (138. člen ZDR-1). Pri izplačilu nadomestila plače se uporabi veljavna **šifra G088** iz Uredbe o enotni metodologiji. **Nadomestilo plače pa tudi v naštetih primerih odrejene karantene ne sme biti nižje od minimalne plače, in sicer od 1. decembra 2020 dalje** (132. člen ZIUPOPDVE).

1. **Nadomestilo plače v primeru okužbe na delovnem mestu (46. člen ZIUPOPDVE)**

Ne glede na 29. člen Zakona o zdravstvenem varstvu in zdravstvenem zavarovanju (Uradni list RS, št. 72/06 – uradno prečiščeno besedilo, 114/06 – ZUTPG, 91/07, 76/08, 62/10 – ZUPJS, 87/11, 40/12 – ZUJF, 21/13 – ZUTD-A, 91/13, 99/13 – ZUPJS-C, 99/13 – ZSVarPre-C, 111/13 – ZMEPIZ-1, 95/14 – ZUJF-C, 47/15 – ZZSDT, 61/17 – ZUPŠ, 64/17 – ZZDej-K in 36/19; v nadaljnjem besedilu: ZZVZZ) ter tretji in osmi odstavek 137. člena Zakona o delovnih razmerjih (Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS in 81/19; v nadaljnjem besedilu: ZDR-1) gre zavarovancem, ki delajo pri izvajalcu socialno varstvene storitve institucionalno varstvo, izvajalcu krizne namestitve iz tretjega odstavka 49. člena ZSV, izvajalcu socialno varstvenih programov iz 18.s člena ZSV, ki izvajajo nastanitveni program iz 3. člena Pravilnika o sofinanciranju socialnovarstvenih programov (Uradni list RS, št. 70/16 in 34/19), izvajalcu pomoči družini na domu iz tretjega odstavka 15. člena ZSV ter izvajalcu zdravstvene dejavnosti in **na delovnem mestu zbolijo za COVID-19**, nadomestilo plače od prvega dne odsotnosti zaradi te bolezni.

Ne glede na tretji odstavek 137. člena ZDR-1 **znaša nadomestilo v teh primerih 100 odstotkov višine plače, ki bi jo prejel, če bi delal**.

Pri izplačilu nadomestila plače se uporabi veljavna **šifra G080** iz Uredbe o enotni metodologiji, pri kateri se kot osnova za izračun nadomestila upošteva plača, ki bi jo javni uslužbenec prejel, če bi delal (Z120) v višini 100 odstotkov osnove.

Sredstva za kritje razlike do 100-odstotnega nadomestila iz prejšnjega odstavka se zagotavljajo iz sredstev proračuna Republike Slovenije prek ZZZS. Natančnejši postopek vlaganja zahteve določi ZZZS.

Zavarovanec je upravičen do navedenega nadomestila, če je mogoče z veliko verjetnostjo izkazati, da je do okužbe prišlo v delovnem procesu na delovišču pri izvajalcu socialno varstvene storitve institucionalno varstvo ali izvajalcu zdravstvene dejavnosti (npr. zaznan rizični stik, delo na deloviščih iz prvega odstavka 56. člena ZZUOOP) kljub ustrezni uporabi osebne varovalne opreme, kar potrdi izvajalec s pisno izjavo, dano pod materialno in kazensko odgovornostjo. Zavarovanec, ki uveljavlja začasno zadržanost od dela posreduje izjavo izbranemu osebnemu zdravniku.

Ukrep iz tega člena velja do 31. decembra 2021.

1. **Izraba letnega dopusta (54. člen ZIUPOPDVE)**

Z določbo 54. člena ZIUPOPDVE se v primerih iz 71. a člena ZIUZEOP in četrtega odstavka 162. člena ZDR-1 **podaljšuje pravica do izrabe neizrabljenega letnega dopusta za leto 2019, do 28. februarja 2021.**

Hkrati se določa, da ima delavec, ki zaradi nujnih delovnih potreb, povezanih z obvladovanjem virusa SARS-CoV-2 ali zaradi posledic epidemije COVID-19, ni mogel izrabiti preostanka letnega dopusta za leto 2020 v rokih, kot jih določa ZDR-1 (do 30. 6. 2021), **pravico letni dopust za leto 2020 izrabiti do 31. decembra 2021.**

1. **Nevštevanje dodatkov v letno davčno osnovo (59. člen ZIUPOPDVE)**

Z 59. členom ZIUPOPDVE se določa, da se dodatki, ki so jih zaposleni prejeli za delo v rizičnih razmerah, za nevarnost in posebne obremenitve pri izvajalcih socialno varstvene dejavnosti in zdravstvene dejavnosti, ne upoštevajo v davčno osnovo za plačilo dohodnine. Neupoštevanje dodatkov iz protikoronskih paketov v davčno osnovo se tako posledično ne bo upoštevalo tudi pri izračunu pravic iz javnih sredstev, pri katerih se praviloma upošteva dohodek iz dohodninske odločbe preteklega koledarskega leta: otroški dodatek, državna štipendija, znižano plačilo vrtca, subvencija malice za učence in dijake ter subvencija kosila za učence.

Na podlagi navedenega člena se ne glede na prvi odstavek 109. člena ZDoh-2 v letno davčno osnovo za leti 2020 in 2021 pri zaposlenih v mreži javne službe na področju socialnega varstva, ki izvajajo socialno varstvene storitve po tretjem odstavku 15. člena, 50., 51., 52. in 54. členu Zakona o socialnem varstvu (Uradni list RS, št. 3/07 – uradno prečiščeno besedilo, 23/07 – popr., 41/07 – popr., 61/10 – ZSVarPre, 62/10 – ZUPJS, 57/12, 39/16, 52/16 – ZPPreb-1, 15/17 – DZ, 29/17, 54/17, 21/18 – ZNOrg, 31/18 – ZOA-A in 28/19; v nadaljnjem besedilu ZSV), pri izvajalcih krizne namestitve iz tretjega odstavka 49. člena ZSV, pri izvajalcih socialno varstvenih programov iz 18.s člena ZSV, ki izvajajo nastanitveni program iz 3. člena Pravilnika o sofinanciranju socialnovarstvenih programov (Uradni list RS, št. 70/16 in 34/19), v mreži javne zdravstvene službe, pri Uradu Republike Slovenije za oskrbo in integracijo migrantov in pri zunanjem izvajalcu, ki opravlja delo pri izvajalcu iz 56. člena ZZUOOP, ne vštevajo naslednji dodatki:

* po 11. točki prvega odstavka 39. člena Kolektivne pogodbe za javni sektor (Uradni list RS, št. 57/08, 23/09, 91/09, 89/10, 89/10, 40/12, 46/13, 95/14, 91/15, 21/17, 46/17, 69/17 in 80/18) - dodatek za delo v rizičnih razmerah (šifra C223 po Uredbi o enotni metodologiji);
* po 71. členu Zakona o interventnih ukrepih za zajezitev epidemije COVID-19 in omilitev njenih posledic za državljane in gospodarstvo (Uradni list RS, št. 49/20, 61/20 in 152/20 – ZZUOOP) – dodatek za nevarnost in posebne obremenitve v času epidemije (šifra C070 po Uredbi o enotni metodologiji);
* po 54. členu Zakona o interventnih ukrepih za omilitev in odpravo posledic epidemije COVID-19 (Uradni list RS, št. 80/20 in 152/20 – ZZUOOP) - dodatek za nevarnost in posebne obremenitve v času epidemije zasebnim izvajalcem;
* po 55. členu Zakona o začasnih ukrepih za omilitev in odpravo posledic COVID-19 (Uradni list RS, št. 152/20 in 175/20 – ZIUOPDVE) - dodatek zaradi začasne razporeditve (šifra C085 po Uredbi o enotni metodologiji);
* po 56. členu Zakona o začasnih ukrepih za omilitev in odpravo posledic COVID-19 (Uradni list RS, št. 152/20 in 175/20 – ZIUOPDVE) - dodatek za neposredno delo s pacienti oziroma uporabniki, obolelimi za COVID-19 (šifra C086 po Uredbi o enotni metodologiji);
* po 125. členu Zakona o interventnih ukrepih za omilitev posledic drugega vala epidemije COVID-19 (Uradni list RS, št. 175/20) - dodatek za delo v rizičnih razmerah direktorjem v javnem sektorju v dejavnosti zdravstva in socialnega varstva (šifra C226 po Uredbi o metodologiji);
* po 32., 33., 86. in 87. členu ZIUPOPDVE - dodatek zaradi začasne razporeditve (šifra C085 po Uredbi o enotni metodologiji), dodatek za neposredno delo s pacienti oziroma uporabniki, obolelimi za COVID-19 (šifra C086 po Uredbi o enotni metodologiji), dodatek za delo v rizičnih razmerah (šifra C223 po Uredbi o enotni metodologiji), dodatek za nevarnost in posebne obremenitve v času epidemije javnim uslužbencem na delovnih mestih plačne skupine J v dejavnosti zdravstva in socialnega varstva (šifra C227 po Uredbi o enotni metodologiji).

Delodajalci Finančni upravi Republike Slovenije do 31. januarja 2021 sporočijo podatke o zaposlenih in višini izplačanih dodatkov v letu 2020 in do 31. januarja 2022 podatke o zaposlenih in višini izplačanih dodatkov v letu 2021, ki se skladno z navedenim členom ne vštevajo v letno davčno osnovo.

1. **Krizni dodatek (85. člen ZIUPOPDVE)**

ZIUPOPDVE v 85. členu določa, da vsakemu zaposlenemu, ki dela in čigar zadnja izplačana mesečna plača ni presegla dvakratnika minimalne plače, delodajalec izplača ob plači za mesec december 2020 krizni dodatek v višini 200 eurov, ki je oproščen plačila vseh davkov in prispevkov.

Pri tem pa je treba upoštevati, da skladno s četrtim odstavkom 85. člena ZIUPOPDVE zaposleni pri neposrednih in posrednih uporabnikih proračuna Republike Slovenije in občinskih proračunov ter tujih diplomatskih predstavništvih in konzulatih, mednarodnih organizacijah, predstavništvih mednarodnih organizacij ter institucijah, organih in agencijah Evropske unije v Republiki Sloveniji, niso upravičeni do kriznega dodatka v višini 200 eurov.

1. **Dodatek za delo v rizičnih razmerah – opravljanje dela preko zunanjega izvajalca in programa javnih del (86. člen ZIUPOPDVE)**

Za osebe iz petega odstavka 33. člena ZIUPOPDVE (osebe, ki pri izvajalcu iz prvega odstavka 56. člena ZZUOOP opravljajo delo prek zunanjega izvajalca) in delavce, zaposlene v okviru programa javnih del, ki so pri svojem delo nadpovprečno izpostavljeni tveganju za svoje zdravje oziroma prekomerno preobremenjeni zaradi obvladovanja epidemije, se v 86. členu ZIUPOPDVE določa, da so upravičeni do dodatka za nevarnost in posebne obremenitve v času epidemije v višini 65 odstotkov urne postavke osnovne plače zaposlenega za obdobje od 19. oktobra 2020 do preklica razglasitve epidemije.

Dodatek jim pripada pod enakimi pogoji, kot zaposlenim pri izvajalcih iz prvega odstavka 56. člena ZZUOOP le za ure dela, ko opravljajo delo v nevarnih pogojih.

Sredstva za financiranje dodatka iz prvega odstavka se zagotovijo v proračunu Republike Slovenije. V 86. členu ZIUPOPDVE je določen tudi način povračila.

Dodatek se za zaposlene v okviru programa javnih del v javnem sektorju izplača pod veljavno **šifro C223** iz Uredbe o enotni metodologiji.

1. **Dodatek za nevarnost in posebne obremenitve v času epidemije javnim uslužbencem na delovnih mestih plačne skupine J v dejavnosti zdravstva in socialnega varstva (87. člen ZIUPOPDVE)**

S 87. členom ZIUPOPDVE je določen nov dodatek za nevarnost in posebne obremenitve v času epidemije javnim uslužbencem na delovnih mestih plačne skupine J v dejavnosti zdravstva in socialnega varstva.

Javnim uslužbencem na delovnih mestih plačne skupine J, ki opravljajo delo v dejavnosti zdravstva in socialnega varstva in so v času epidemije pri svojem delu nadpovprečno izpostavljeni tveganju za svoje zdravje oziroma prekomerno obremenjeni zaradi obvladovanja epidemije, pripada dodatek za nevarnost in posebne obremenitve **v višini 30 odstotkov urne postavke njihove osnovne plače.**

Pri izplačilu dodatka se uporabi **šifra C227, ki bo v Uredbi o enotni metodologiji določena na novo.**

Ne glede na določbe zakonov in kolektivnih pogodb, ki urejajo osnovo za nadomestilo plače za čas odsotnosti z dela, se dodatek ne všteva v osnovo za nadomestilo plače za čas odsotnosti z dela od 19. oktobra dalje.

O upravičenosti do tega dodatka odloči predstojnik ali oseba, ki pri delodajalcu izvršuje pravice in dolžnosti delodajalca.

Dodatek pripada javnim uslužbencem od 19. oktobra 2020 do preklica epidemije.

Dodatek se ne izključuje z dodatkom za delo v rizičnih razmerah po 11. točki prvega odstavka 39. člena Kolektivne pogodbe za javni sektor Uradni list RS, št. 57/08, 23/09, 91/09, 89/10, 89/10, 40/12, 46/13, 95/14, 91/15, 21/17, 46/17, 69/17 in 80/18), ~~in~~ se pa izključuje z dodatkom za neposredno delo s pacienti oziroma uporabniki, obolelimi za COVID-19, iz 56. člena ZZUOOP in 33. člena ZIUPOPDVE.

Sredstva za financiranje dodatka se zagotovijo v proračunu Republike Slovenije. Zahtevki za izplačilo sredstev se vložijo pri ministrstvu, pristojnem za zdravje, če je izvajalec zdravstvene dejavnosti, ali pri ministrstvu, pristojnem za socialne zadeve, če je izvajalec na področju socialnega varstva. Način izstavitve zahtevkov in roke izplačil določi minister, pristojen za zdravje ali minister, pristojen za socialno varstvo.

Nadzor nad izvajanjem določb tega člena v javnem sektorju opravlja Inšpektorat za javni sektor v skladu z zakonom, ki ureja sistem plač v javnem sektorju.

1. **Uvrščanje delovnih mest direktorjev v javnem sektorju znotraj razponov v plačne razrede v letih 2020 in 2021 (110. člen ZIUPOPDVE)**

Plače direktorjev v javnem sektorju so določene na podlagi Uredbe o plačah direktorjev v javnem sektorju. Osnovna plača direktorjev se določi z uvrstitvijo v plačni razred. Delovna mesta direktorjev se uvrščajo v plačne razrede z neposredno uvrstitvijo delovnega mesta v plačni razred ali znotraj razponov plačnih razredov na podlagi meril oziroma seštevka vrednosti meril, ki jih določa priloga IV uredbe. Namen meril in njihovih vrednosti je ustrezno vrednotenje zahtevnosti dela direktorjev, ki se izkazuje z umestitvijo delovnih mest direktorjev v ustrezne plačne razrede. Med merili so tudi takšna, na vrednosti katerih je neposredno ali posredno vplivala razglašena epidemija nalezljive bolezni SARS-CoV-2 (COVID-19), njene posledice in omejevalni ukrepi, izdani med epidemijo in po njej, in na katere posledično direktorji niso imeli vpliva. Z določbo 110. člena ZIUPOPDVE se preprečujejo negativne posledice, ki bi jih razmere v času epidemije in po njej lahko imele na vrednotenje njihovega dela ter s tem na uvrščanje delovnih mest direktorjev, saj se preprečuje, da bi bili direktorji, katerih uvrstitev v plačni razred določajo tudi vrednosti meril, ki so bile zaradi epidemije, njenih posledic in omejevalnih ukrepov znižane, postavljeni v slabši položaj kot direktorji, katerih vrednosti meril se zaradi narave meril zaradi epidemije, njenih posledic in omejevalnih ukrepov niso spremenile. Zahtevnost dela direktorjev se namreč odraža v uvrstitvi njihovega delovnega mesta v ustrezni plačni razred, pri čemer pa se zahtevnost dela direktorjev, katerih vrednosti meril, ki so bile zaradi epidemije, njenih posledic in omejevalnih ukrepov nižje (kot na primer upad obiskovalcev kulturnih prireditev), ni zmanjšala.

Za direktorje, ki mandat nastopijo v letih 2020 in 2021, se vrednosti meril iz priloge IV k Uredbi o plačah direktorjev v javnem sektorju (Uradni list RS, št. 68/17, 4/18 in 30/18), na vrednotenje katerih so negativno vplivali razglašena epidemija nalezljive bolezni COVID-19, njene posledice in omejitveni ukrepi, sprejeti med epidemijo in po njej, ne upoštevajo pri njihovi uvrstitvi v plačni razred, in se jim določi plačni razred najmanj v višini plačnega razreda, v katerega je bil uvrščen njihov predhodnik. Ukrep velja do 31. decembra 2021.

Člen določa tudi, da se pri direktorjih, ki so mandat nastopili v obdobju od 13. marca 2020 do uveljavitve tega zakona (do 31. 12. 2020) in pri katerih je bil plačni razred določen na podlagi meril, na vrednotenje katerih so negativno vplivali razglašena epidemija nalezljive bolezni COVID-19, njene posledice in omejitveni ukrepi, sprejeti med epidemijo in po njej, se plačni razred ponovno določi v skladu s prejšnjim odstavkom najpozneje v 30 dneh od uveljavitve tega zakona, s pravico do višjega plačnega razreda od nastopa mandata dalje.

Ministrstva prosimo, da s tem dopisom seznanite proračunske uporabnike iz vaše pristojnosti.

Prijazen pozdrav,

Boštjan Koritnik

 minister

Poslano:

* naslovnikom po elektronski pošti